Diari Oficial de la Generalitat Valenciana


Sumari del DOGV 4608, del 15-10-2003 (2003/10841)

RESOLUCIÓ de 23 de setembre de 2003, del conseller d'Infraestructures i Transport, per la qual es determina l'explotació per part de l'Entitat Pública de Sanejament d'Aigües Residuals de la Comunitat Valenciana de les estacions depuradores d'aigües residuals de Venta del Moro i Villargordo del Cabriel (València).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4608

Data del DOGV
:   15-10-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/10074


Data del document
:   23-09-2003

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * Entitat Pública de Sanejament d'Aigües Residuals de la Comunitat Valenciana
    * Villargordo del Cabriel
    * Venta del Moro
    * tractament de l'aigua
    * contracte de serveis

RESOLUCIÓ de 23 de setembre de 2003, del conseller d'Infraestructures i Transport, per la qual es determina l'explotació per part de l'Entitat Pública de Sanejament d'Aigües Residuals de la Comunitat Valenciana de les estacions depuradores d'aigües residuals de Venta del Moro i Villargordo del Cabriel (València). [2003/M10605]
  
Antecedents de fet
  
La Conselleria d'Obres Públiques, Urbanisme i Transports (actualment Infraestructures i Transport) de la Generalitat i la Diputació Provincial de València van subscriure el 14 de maig de 1992 un conveni per a l'execució d'infraestructures de sanejament i depuració d'aigües residuals a la Comunitat Valenciana. Posteriorment, es va ampliar este amb les addendes de 9 de juny de 1995, 28 de desembre de 1998 i 30 de juliol de 2002.
  
El conveni determina la participació de les dos administracions en el finançament - 60% a càrrec de la Conselleria i 40% a càrrec de la Diputació - i execució - a càrrec de la Diputació - d'una sèrie de sistemes de depuració, que comprenen tant rehabilitació, ampliació o millora d'instal·lacions de depuració ja existents com nova construcció.
  
A l'efecte, la clàusula setena del conveni assenyala que la titularitat de les instal·lacions correspondrà:
  
- En cas de rehabilitació, ampliació o millora d'instal·lacions de depuració ja existents, a l'ajuntament titular de la instal·lació inicial.
  
- En el cas de construcció de noves instal·lacions d'evacuació i tractament d'aigües residuals, a la Generalitat.
  
Així mateix, la mencionada clàusula setena del conveni assenyala que la conservació i l'explotació de les obres i les instal·lacions objecte d'este correspondrà al seu titular.
  
Com a conseqüència de l'execució de l'esmentat conveni, la Diputació ha conclòs les obres de construcció d'una sèrie de nous sistemes públics de depuració, i s'han subscrit les corresponents actes de recepció de les obres de les depuradores de Venta del Moro i Villargordo del Cabriel (València).
  
De conformitat amb el que disposa la clàusula setena del conveni, l'explotació durant el primer any de construcció correspon a la Diputació Provincial de València.
  
Ha transcorregut ja el dit període i per això és necessari prendre les mesures per a garantir la correcta explotació d'estes i l'adequada prestació del servici públic per al qual van ser construïdes
  
Fonaments de dret
  
La Llei 2/1992, de 26 de març, de Sanejament de les Aigües Residuals de la Comunitat Valenciana, determina en l'article 3 que correspon a la Generalitat entre altres atribucions, la planificació, l'aprovació definitiva de plans i projectes, així com l'elaboració de projectes, l'execució d'obres i l'explotació de les instal·lacions i dels servicis que promoga directament. De la mateixa manera, la Llei determina que la Generalitat podrà utilitzar qualsevol mecanisme del conveni, concertat, organitzatiu o funcional, en el cas que això contribuïsca a millorar l'eficàcia de la gestió pública.
  
D'altre banda, l'article 13 assenyala que l'actuació de la Generalitat en les matèries a què es referix la llei es durà a terme a través del Govern Valencià i de les conselleries d'Infraestructures i Transport i de Territori i Habitatge, i, així mateix, a través de l'Entitat Pública de Sanejament d'Aigües Residuals de la Comunitat Valenciana, que la mateixa llei crea amb personalitat jurídica pròpia i plena capacitat pública i privada, i que té per objecte la gestió, l'explotació d'instal·lacions i servicis, i l'execució d'obres de tractament, depuració i, si és procedent, reutilització d'aigües depurades en els termes prevists en esta llei (article 14 de la Llei 2/1992, de 26 de març, de Sanejament de les Aigües Residuals de la Comunitat Valenciana, en la nova redacció donada per la Llei 10/1998, de 28 de desembre, de Mesures Fiscals, de Gestió Administrativa i Financera i d'Organització de la Generalitat Valenciana).
  
Igualment, atés que l'Entitat es concep com una persona jurídica de caràcter essencialment instrumental, la llei establix entre les seues funcions la de gestionar l'explotació de les instal·lacions i executar les obres de sanejament i depuració que la Generalitat determine, així com aquelles que li puguen encomanar les entitats locals o altres organismes (article 16 a).
  
Finalment, de conformitat amb l'article 14.2 de la citada llei, la relació de la Generalitat amb l'Entitat Pública de Sanejament es realitzarà a través de la Conselleria d'Infraestructures i Transport.
  
Vista la proposta de la Direcció General d'Obres Públiques.
  
En virtut d'això, i de conformitat amb el que establixen els articles 14.2 i 16 a) de la Llei 2/1992, de 26 de març, article 35 de la Llei 5/1983, de 30 de desembre, del Govern Valencià, i 8 del Decret 114/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Infraestructures i Transport, resolc:
  
L'explotació de les estacions depuradores d'aigües residuals de Venta del Moro i Villargordo del Cabriel (València) es durà a terme per l'Entitat Pública de Sanejament d'Aigües Residuals de la Comunitat Valenciana, amb efectes des del dia 1 de novembre de 2003.
  
Contra la present resolució, que posa fi a la via administrativa, es pot interposar, amb caràcter potestatiu, recurs de reposició davant del mateix òrgan que va dictar la resolució en el termini d'un mes, comptador des de l'endemà de la seua notificació, en virtut del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada a estos per la Llei 4/1999, de 13 de gener (BOE núm. 12, de 14 de gener).
  
No obstant el que s'ha disposat en el paràgraf anterior, la present resolució podrà ser impugnada directament davant del Jutjat Contenciós Administratiu de València, per mitjà de la interposició del corresponent recurs contenciós administratiu en el termini de dos mesos, comptadors des de l'endemà de notificació d'esta o, si és procedent, de la resolució expressa del recurs potestatiu de reposició, de conformitat amb el que establix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjuí que es puga exercitar, si és procedent, qualsevol altre recurs que s'estime procedent.
  
València, 23 de setembre de 2003.- El conseller d'Infraestructures i Transport: José Ramón García Antón.